題碧雲亭
作者：吳芾
朝代：宋

paragraphs: 累土創新亭，本擬還舊觀。
或言舊亭庳，視此纔及半。
我方安樸拙，豈敢事輪奐。
言念夢幻身，終日困几案。
既未許自如，超然脫羈絆。
亦欲對江山，時發一笑粲。
自從得新亭，頓覺百憂散。
亭前柳色新，亭下荷花亂。
明月可坐邀，積雪堪俯玩。
凭欄送飛鴻，千里歸一盼。
詩成似有神，酒行欲無算。
取次亦足樂，胡爲尚興歎。
恨吾年已衰，志不在遊宦。
何當歸去來，終老湖山畔。